Uznesenie Európskeho parlamentu o Nepále



Úradný vestník 227 E , 21/09/2006 S. 0616 - 0618



P6_TA(2005)0367 Nepál Uznesenie Európskeho parlamentu o Nepále Európsky parlament, - so zreteľom na svoje predchádzajúce uznesenie o Nepále z 24. februára 2005 [1], v ktorom odsúdil kráľovský prevrat a vyzval kráľa Gyanendru, aby odvolal výnimočný stav a znovu nastolil parlamentné právomoci a demokratické inštitúcie, - so zreteľom na vyhlásenie predsedníctva v mene Európskej únie zo 6. septembra 2005, v ktorom víta vyhlásenie predsedu Komunistickej strany Nepálu (maoistickej) (CPN(M)) Pračandu o prímerí, - so zreteľom na návštevu osobitného poradcu generálneho tajomníka OSN Lachdara Brahimiho v Nepále v júli 2005, - so zreteľom na pripravovanú návštevu EÚ trojky, plánovanú na 4. až 6. októbra 2005, - so zreteľom na článok 115 ods. 5 rokovacieho poriadku, A. keďže kráľ Gyanendra 1. februára 2005 protiústavným aktom rozpustil vládu, prevzal priamu moc a vyhlásil výnimočný stav, B. keďže násilie v Nepále od kráľovského prevratu vzrástlo a právomoci kráľovskej nepálskej armády sú nekontrolované pri absencii zvolenej vlády, C. keďže kráľovský prevrat posilnil postavenie maoistických povstaleckých skupín, ktoré majú viac než 15000 bojovníkov a kontrolujú mnohé oblasti Nepálu, D. keďže aliancia siedmich strán, spájajúca väčšinu hlavných politických strán, ktoré mali spolu viac než 190 kresiel v rozpustenom 205-člennom parlamente, požaduje obnovenie činnosti snemovne reprezentantov z roku 1999 a začatie mierových rokovaní s maoistami, E. keďže v máji 2005 sa v Dillí uskutočnili stretnutia medzi predstaviteľmi strán a keďže aliancia siedmich strán sa v auguste 2005 dohodla na vytvorení spoločného tímu pre formálne rokovania, F. keďže na nedávnych mierových demonštráciách v Káthmandu 30000 demonštrujúcich požadovalo skončenie dlhotrvajúceho konfliktu, ktorý zanechal asi 12000 mŕtvych, G. keďže Nepál s 23 miliónmi obyvateľov patrí k najchudobnejším a najmenej rozvinutým krajinám vo svete, pričom 42 % jeho obyvateľstva žije pod hranicou chudoby, 80 % obyvateľstva žije vo vidieckych oblastiach a úroveň nezamestnanosti dosahuje 47 %, H. keďže pokračuje porušovanie základných ľudských práv vrátane prenasledovania vodcov demokratických strán, väznenia politických aktivistov a bojovníkov za ľudské práva, zatknutia 140 novinárov počas prodemokratických demonštrácií a obmedzovania slobody prejavu odborárov, I. keďže cenzúra médií a vážne porušovanie ľudských práv vrátane mučenia, väznenia, vyhnanstva, únosov a nezákonného zabíjania, ktoré páchajú policajné sily, kráľovská nepálska armáda, ako aj maoistickí povstalci, pokračujú a stovky politických aktivistov a bojovníkov za ľudské práva, novinárov a odborárov sú stále vo väzbe, J. keďže Nepál má najvyšší počet "zmiznutí" na svete a beztrestnosť je rozšíreným javom; keďže nebezpečenstvo humanitárnej krízy stúpa spolu s rastúcim počtom osôb vysídlených v rámci štátu, K. keďže všetky strany zúčastnené na konflikte bežne porušujú najzákladnejšie práva detí, L. keďže EÚ odsúdila nepálskych maoistických povstalcov za využívanie detí ako vojakov, 1. víta vyhlásenie CPN(M) o prímerí a prvé kroky aliancie siedmich strán na začatie politického procesu zameraného na vyriešenie ozbrojeného konfliktu; požaduje predĺženie prímeria zo strany maoistov na dobu neurčitú a od kráľa Gyanendru požaduje, aby rovnako vyhlásil prímerie a zapojil sa do konštruktívnych rozhovorov s politickými skupinami, medzi ktorými by mali byť aj maoistickí povstalci, s cieľom obnoviť demokratické procesy v Nepále; 2. žiada, aby nepálske úrady podnikli naliehavé kroky v súvislosti s nadchádzajúcou návštevou trojky; žiada ich o spoluprácu na týchto stretnutiach, aby sa mohla rozprúdiť plodná diskusia s cieľom posunúť mierový proces ďalej a obnoviť demokraciu pod záštitou a za podpory medzinárodného spoločenstva; 3. vyzýva kráľa Gyanendru, aby zaručil úplnú nezávislosť parlamentných demokratických orgánov; 4. žiada medzinárodné spoločenstvo, aby ustanovilo kontaktnú skupinu, vytvorenú z nepálskych kľúčových partnerov a medzinárodných organizácií (EÚ, USA, India a OSN) a aby zabezpečilo koordinované medzinárodné kroky vo vzťahu k Nepálu; navrhuje, aby Európsky parlament vymenoval osobitného spravodajcu, ktorý bude monitorovať tamojšiu situáciu; 5. víta iniciatívu OSN na vyslanie osobitného spravodajcu a úradu OSN pre ľudské práva do Nepálu, ktorí budú pozorne monitorovať situáciu v oblasti dodržiavania ľudských práv; 6. požaduje, aby kontaktná skupina kľúčových partnerov zorganizovala pokračovanie medzinárodnej konferencie konanej v Londýne v roku 2002, ktorá by mala stanoviť zásady a hodnoty potrebné na podporu mierového procesu v Nepále a na zblíženie všetkých významných aktérov z medzinárodného spoločenstva, ako aj kráľa Gyanendru, maoistických povstaleckých skupín a hlavných politických strán; 7. vyzýva Radu a členské štáty, aby zachovali prerušenie vojenskej pomoci; žiada, aby sa všetka pomoc Nepálu monitorovala a aby sa ukladali prezieravé sankcie s cieľom udržiavať nátlak na kráľovskú vládu, aby obnovila demokratickú správu štátu a preskúmala všetky cesty k mierovým rozhovorom; 8. vyzýva Komisiu a vlády členských štátov, aby pozorne preskúmali všetku rozvojovú pomoc Nepálu a zabezpečili, aby sa táto pomoc používala na svoj primárny účel zmierňovania chudoby a riešila základné príčiny konfliktu v tejto krajine; 9. konštatuje, že komunálne voľby by sa mali konať v apríli 2006; požaduje, aby sa parlamentné voľby uskutočnili v tom istom čase; požaduje, aby EÚ vyslala pozorovateľskú misiu na monitorovanie volieb; požaduje, aby mali všetky politické strany možnosť zúčastniť sa v plnej miere na voľbách; 10. rozhodne odsudzuje násilie vo všetkých formách páchané všetkými stranami; zdôrazňuje, že v Nepále je potrebné podporovať dodržiavanie základných ľudských práv a slobôd, a preto žiada tak kráľa, ako aj maoistov, aby podpísali dohody o ľudských právach s cieľom potlačiť ich porušovanie; 11. berie na vedomie prepustenie niektorých politických väzňov ale zostáva hlboko znepokojený tým, že ďalší politickí vodcovia, študenti a bojovníci za ľudské práva sú stále vo väzení; 12. zdôrazňuje, že všetky obmedzenia slobody médií by mali byť ihneď odvolané a že všetci politickí väzni by mali byť buď prepustení, alebo riadne obvinení; 13. žiada kráľa, aby poskytol domov pre 30000 dedinčanov z Kapilvastu, násilne vysídlených počas konfliktu; 14. opakovane dôrazne vyzýva nepálsku vládu, aby znovu otvorila Úrad pre tibetských utečencov (Tibetan Refugee Welfare Office) v Káthmandu a umožnila predstaviteľom kancelárie Dalajlámu obnoviť svoju činnosť pri poskytovaní pomoci tibetským utečencom ako výkonnému partnerovi Úradu vysokého komisára OSN pre utečencov; 15. poveruje svojho predsedu, aby toto uznesenie postúpil Rade, Komisii, kráľovi Gyanendrovi, vládam Indie a ďalších členských štátov Juhoázijského združenia pre regionálnu spoluprácu, generálnemu tajomníkovi OSN a vysokému komisárovi OSN pre ľudské práva. [1] Prijaté texty, P6_TA(2005)0058. --------------------------------------------------